I. Šulaj, poslanec: (2002-12-11):
Chcel by som upozorniť ale pragmaticky na dve veci, ktoré budú veľmi problematické, a chcel by som vás všetkých vyzvať na budúcu diskusiu ohľadom daňových zákonov. Prvá vec. Je to otázka dane z pridanej hodnoty. Viem, že sú tam nadnesené príjmy z dane z pridanej hodnoty o 17,4 mld. korún, 8,3 mld. korún je otázka zmeny sadzieb dane z pridanej hodnoty, tá druhá časť je nesystémový zákon o dani z pridanej hodnoty, ešte raz, nesystémový zákon, ktorý budeme musieť riešiť v roku 2003. Ide predovšetkým o § 23 Nadmerný odpočet, kde doteraz v daňových zákonoch nie je riešená problematika vracania nadmerných odpočtov v súlade s podmienkami slovenskej ekonomiky. Hovorím o 5-ročnom vracaní nadmerných odpočtov, kde vzniká problém, čo s týmito pohľadávkami budeme robiť po 5 rokoch a ako budú zakomponované do daní z príjmov. Druhý problematický krok, ktorý nastane, je otázka dane z príjmov právnických osôb. Ja som pracoval istého času v tejto sfére ako daňový poradca č. 7, ale tomuto zákonu o daniach z príjmu nerozumiem. Tento zákon je robený nekoncepčne, nesystémovo a ja vám garantujem, pán minister, že v prípade, že by niektoré podniky v roku 2003 chceli vykázať nulový základ dane, tak to cez opravné položky môžu spraviť veľmi jednoducho a veľmi elegantným spôsobom. Tu sa ani nemusíme pre rok 2003 vlastne ani baviť o daniach z príjmov, pretože ich novelou zákona, ktorú sme prijali v roku 2002 vieme úplne jednoducho elegantne obísť, je to smutné konštatovanie, ale je to tak. Toľko asi k tej všeobecnej rozprave. Chcel by som vás však ale poprosiť o jeden pragmatický návrh, ktorý by som vám chcel predniesť. Je to problematika prerozdeľovania časti dane z príjmov právnických osôb a v súvislosti s touto záležitosťou predkladám aj pozmeňujúci návrh. Ide v podstate o prerozdelenie 5,18 % výnosu dane z príjmov právnických osôb, čo v absolútnom objeme predstavuje okolo 1,6 mld. Sk. A ja len chcem, aby bola prerozdeľovaná časť tejto dane z príjmov právnických osôb pri kvázi prirodzených monopoloch Slovenských telekomunikácií, Eurotelu, Orangu, Slovenského plynárenského priemyslu, bánk a poisťovní do regiónov, kde sa ten zisk vytvára. Ide asi o balík 300 mil. korún. Nie je to veľká čiastka. Ale ja by som vás všetkých chcel poprosiť, zahoďte systém koalície 78 alebo 72 opozície a postavme sa k tomuto problému regionálne, veď všetci sme pred voľbami vystupovali s tým, že chceme regióny podporiť. Prosím vás, začnime aj takto, bude to v súlade s programovým vyhlásením vlády. Takže nebudem čítať celý ten návrh, pretože ja som si v rámci... (Hlasy z pléna.) Musím ho prečítať? Nové znenie § 3 ods. 4: „Časť výnosov dane z príjmov právnických osôb so sídlom v Slovenskej republike, ktorá je príjmom rozpočtov obcí podľa ods. 3 písm. a), sa rozdelí nasledovne – výnos dane z príjmov právnických osôb: Slovenské telekomunikácie, Eurotel, Orange, Slovenský plynárenský priemysel –, bánk a poisťovní sa rozdelí obciam pomerne podľa počtu obyvateľov s trvalým pobytom na území obce podľa stavu k 31. 12. 2001. Zostávajúca časť výnosu dane z príjmov právnických osôb, ktorá je príjmom rozpočtov obcí podľa ods. 3 písm. a), sa vo výške 60 % rozdelí obciam pomerne podľa počtu obyvateľov s trvalým pobytom na území obce podľa stavu k 31. 12. 2001 a vo výške 40 % podľa sídla daňovníka. Časť výnosu dane z príjmov právnických osôb so sídlom v zahraničí sa rozdelí obciam pomerne podľa počtu obyvateľov s trvalým pobytom na území obce podľa stavu k 31. 12. 2002.“ Takže toľko k pozmeňujúcemu návrhu. Prosím vás, porozmýšľajte nad tým, či nejdeme podporiť regióny. Myslím si, že je to naša spoločná vôľa všetkých regionálnych poslancov. Ďakujem za pozornosť. (Potlesk.) Z. Martináková, podpredsedníčka NR SR: Ústne sa ďalej do rozpravy prihlásil pán poslanec Richárd Hamerlik. Nech sa páči, máte slovo. Ďalším prihláseným do rozpravy ústne je po ňom pán Dušan Čaplovič. R. Hamerlik, poslanec: Ďakujem za slovo, pani predsedajúca. Milé dámy, vážení páni, vo svojom vystúpení by som sa chcel obmedziť iba na predloženie pozmeňujúceho návrhu k návrhu štátneho rozpočtu Slovenskej republiky na rok 2003. Tento môj pozmeňujúci návrh sa dotýka otázky navýšenia zdrojov na poskytnutie priamych dotácií v rezorte pôdohospodárstva. Zdôrazňujem, že nejde o navýšenie schodku či celkových výdavkov štátneho rozpočtu, ale navrhujem riešiť tento problém vnútorným prerozdelením zdrojov v rámci kapitoly Ministerstva pôdohospodárstva Slovenskej republiky. Tento pozmeňujúci návrh je: Po prvé. Navrhujem v kóde „a“ zvýšiť výdavky (v položke 644) vo funkčnej klasifikácii 04.2.1 Poľnohospodárstvo o 142,6 mil. Sk, v kóde b znížiť výdavky (v tejto položke) vo funkčnej klasifikácii 04.2.2 Lesníctvo o 142,6 mil. Sk. Po druhé. Navrhujem v položke funkčnej klasifikácie 04.2.1 Poľnohospodárstvo zvýšiť bežné transfery (položka 644) o čiastku 200 mil. Sk a zároveň znížiť kapitálové transfery (položka 723) o 200 mil. Sk. Po tretie. Navrhujem výdavky (v položke 630) na výkon potravinového dozoru v zmysle Dublinského dohovoru pre Európsku úniu v objeme 80 mil. Sk zabezpečiť na ťarchu výdavkov monitoringu BSE z výdavkov tovarov a ďalších služieb Štátnej veterinárnej a potravinovej správy (funkčná klasifikácia 04.2.1.3 Veterinárna oblasť). Na krátke odôvodnenie uvedeného návrhu by som rád uviedol, že navrhovanými úpravami sa zabezpečí ponechanie objemu podpory poľnohospodárstva v roku 2003 na úrovni roka 2002, zvýši sa objem bežných transferov na dotácie agropotravinárskemu komplexu tak, aby sa vytvorila relatívne priaznivá východisková základňa na príjem priamych platieb do poľnohospodárstva z Európskej únie. Priama podpora investícií v poľnohospodárstve v roku 2003 sa zvýši cez projekty SAPARD, keďže sa v roku 2003 počíta s plným zapojením čerpania zdrojov, ktoré sa naakumulovali za posledné roky. Návrh vyplýva aj zo zmeny štruktúry výdavkov rozpočtu kapitoly vo vzťahu k poslednému roku v prístupovom procese do Európskej únie. Časť výdavkov rieši problematiku ochrany Slovenskej republiky pred BSE, zabezpečuje potravinový dozor kompatibilný s nariadeniami Európskej únie. Keďže predložené návrhy spolu súvisia a tvoria jeden celok, odporúčam o nich hlasovať spoločne. A ešte, keďže som tu pri mikrofóne, chcel by som aj touto cestou zaželať a zagratulovať kolegovi Bastrnákovi ako novopečenému otcovi, ktorý už asi pol hodinu je dvojnásobným otcom. Takže všetko dobré a dobré zdravie. Ďakujem. (Potlesk.) Z. Martináková, podpredsedníčka NR SR: Tak to mi dovoľte, aby som sa pripojila v tejto chvíli, to ma vždy teší takáto správa. Slovo má ďalej v rozprave pán poslanec Dušan Čaplovič, pripraví sa Jozef Burian.